
RAPORT
    asupra propunerii  legislative   pentru completarea Anexei nr.2 introdusă la Titlul I – Modificarea şi  completarea Legii nr.10/2001 privind regimul juridic al  unor  imobile preluate în mod  abuziv în perioada 6 martie 1945 – 22 decembrie 1989, al Legii nr.247/2005 privind reforma în domeniile proprietăţii şi  justiţiei precum şi  unele măsuri adiacente
                  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă   pentru completarea Anexei nr.2 introdusă la Titlul I – Modificarea şi  completarea Legii nr.10/2001 privind regimul juridic al  unor  imobile preluate în mod  abuziv în perioada 6 martie 1945 – 22 decembrie 1989, al Legii nr.247/2005 privind reforma în domeniile proprietăţii şi  justiţiei precum şi  unele măsuri adiacente, trimisă cu adresa  nr. Pl -x  363 din  7 mai 2007, înregistrată sub nr. 31/571 din 8  mai  2007.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din  2 mai  2007.

Consiliul Legislativ a avizat favorabil iniţiativa legislativă, cu  observaţii  şi  propuneri,  conform avizului nr. 1627 din  29 noiembrie 2006.

Guvernul, prin punctul de vedere transmis cu adresa nr. 18 din  4 ianuarie  2007, nu susţine adoptarea acestei  propuneri  legislative.
Comisia  pentru cultură, arte, mijloace de informare în masă, a avizat   negativ iniţiativa legislativă, conform avizului  nr.30/447  din 29  mai  2007.

Comisia  pentru  administraţie publică, amenajarea  teritoriului şi  echilibru  ecologic, a avizat   negativ iniţiativa legislativă, conform avizului  nr.26/1646  din 16  mai  2007.


Propunerea legislativă supusă dezbaterii are ca obiect de reglementare modificarea punctului 4 de la  lit.a) „Lista imobilelor ce intră sub incidenţa art.16 din Legea  nr.10/2001, republicată”, din  anexa nr.2 la Legea nr.10/2001. Modificarea propusă vizează cuprinderea imobilelor care funcţionează ca  ateliere ale artiştilor plastici în categoria imobilelor ce intră sub  incidenţa articolului respectiv.  
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în zilele  de 12 şi  13 iunie  2007. 

La lucrările Comisiei a participat, în calitate de invitat, din partea  Autorităţii  Naţionale pentru  Restituirea  Proprietăţilor, doamna  Ana-Maria  Valica, director.
Din numărul total de 28 membri ai Comisiei juridice, de disciplină şi imunităţi au fot  prezenţi   la dezbateri   15  deputaţi.

În urma examinării iniţiativei legislative, a avizului favorabil al  Consiliului  Legislativ, a punctului de vedere negativ  al Guvernului,  precum şi  a opiniilor exprimate de către membrii Comisiei şi de către invitat, s-a constatat că modificările propuse prin iniţiativa legislativă  supusă  dezbaterii  nu  se justifică pentru  următoarele  considerente:

- atelierele de creaţie sunt unităţi economice independente întemeiate de către organizaţiile de creatori în scopurile prevăzute în statutul acestora, care  funcţionează pe principiile rentabilităţii şi  eficienţei economice, care  nu  pot fi  asimilate entităţilor menţionate la  punctul 4 de la lit.a) din  anexa nr.2 la Legea  nr.10/2001, ca atare acestora nu  le  sunt incidente prevederile  art. 16 din Legea  nr.10/2001, republicată;
- dispoziţiile art.16, la  care se face referire, vizează  exclusiv  imobilele în care  se desfăşoară  activităţi  de interes  public  şi numai  de către instituţiile  din sistemul public,  nefiind  avute  în vedere şi  activităţile  particulare ori cele  desfăşurate de instituţii  private;
- prin  reglementările  propuse,  această iniţiativă legislativă se abate de la principiul constituţional al garantării proprietăţii private;
Faţă de cele menţionate mai sus, membrii Comisiei au hotărât, cu  unanimitate de voturi, să propună plenului Camerei Deputaţilor respingerea propunerii legislative pentru completarea Anexei nr.2 introdusă la Titlul I – Modificarea şi  completarea Legii nr.10/2001 privind regimul juridic al  unor  imobile preluate în mod  abuziv în perioada 6 martie 1945 – 22 decembrie 1989, al Legii nr.247/2005 privind reforma în domeniile proprietăţii şi  justiţiei precum şi  unele măsuri adiacente.
În raport cu obiectul şi conţinutul său, ce vizează  modificarea unei  legi organice, propunerea  legislativă face parte din categoria legilor organice. 

                   PREŞEDINTE,                                                         SECRETAR,

                  Sergiu ANDON                                                       George BĂEŞU

         Consilier,

    Dumitra Diaconu

